Meer politieke leiers wil onwettige immigrasie na Europa stop sitFoto: AP Photo/Emilio Morenatti Die immigrasiedebat is besig om die belangrikste saak in Europa te raak. Die een krisisberaad ná die ander van Europese Unie-lidlande slaag nie daarin om met ’n omvattende oplossing vorendag te kom nie. Intussen is die Duitse koalisieregering op die rand van ineenstorting weens die kanselier, Angela Merkel, se onvermoë om antwoorde te bied aan die groterwordende druk in haar eie land van individue en partye wat strenger immigrasiebeheer wil sien. Die lidlande van die EU wat vir strenger immigrasiebeheer vra, is besig om vinnig toe te neem. Die feit dat Oostenryk, Italië en die grootste Duitse deelstaat, Beiere, almal die afgelope tyd begin weier het om verder immigrante in te neem, was bevestigend vir die sogenaamde Visegrád-lande wat lank reeds weier om Merkel se immigrante te huisves. Die Visegrád-groep, bestaande uit Pole, Tsjeggië, Hongarye en Slowakye het die instemming van die laaste EU-leiersberaad – dat die kwotastelsel waarvolgens asielsoekers volgens kwotas onder alle EU-lidlande versprei moes word, afgestel word – verwelkom. Die Poolse parlementslid Dominik Tarczyński het vir groot konsternasie gesorg toe hy in ’n onderhoud op die Britse televisiekanaal Channel 4, gesê het dat Pole veilig is en geen terroristeaanval oor die afgelope paar jaar beleef het nie omdat sy land geen onwettige Moslemimmigrante en asielsoekers toegelaat het nie. Tarczyński is ’n lid van die regerende party in Pole. Hy was uitgesproke in die onderhoud dat sy land se inwoners van politici verwag om hul veiligheid te verseker en dat hy nie omgee as liberale leiers in Wes-Europese lande na hom en ander politieke leiers as populiste, nasionaliste of selfs rassiste verwys nie. Intussen het die opmerkings van die Franse ambassadeur in Hongarye, Eric Fournier, uitgelek waarin hy in ’n brief aan die Franse regering en die leiers van die Europese Unie sy steun aan Hongarye en die Hongaarse leier, Viktor Orban, toesê. Fournier gaan in die brief sover om te sê dat die hele Europa Orban se voorbeeld oor immigrasiebeleid moet volg. Volgens hom het Orban reeds in 2015 die bedreiging wat massa-immigrasie en Angela Merkel se verwelkomende beleid vir Europa sou inhou, besef, toe hy betyds Hongarye se grense vir migrante gesluit het. Ook die eerste minister van Bulgarye, Boyko Borissov, het oor die naweek homself ten gunste van die sluiting van die EU se grense vir alle onwettige immigrante en die deportasie van huidige, onwettige immigrante uitgespreek. Volgens Borissov moet onwettige immigrante as misdadigers beskou word en in tronke aangehou word. Die immigrasiedebat in Europa neem juis nou, drie jaar nadat Angela Merkel vlugtelinge uit die Midde-Ooste en Afrika na Europa uitgenooi het, in felheid toe omdat Europese volke die slegte gevolge van die groot instroming uit Derde Wêreld-lande, ervaar. Westerse kulture en identiteit is onder geweldige druk. Die feit dat al meer politieke leiers verby die polities korrekte retoriek tree en bereid is om die werklikheid in die oë te kyk, behoort hoop te bied.